หุ้นใหม่maiเนื้อหอมราคาแรงเท่าตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

‘ธีระมงคลไซเบอร์’วิ่งเหนือจอง
ผู้บริหารเชื่อตลาดหนุนเก็งกำไร โพสต์ทูเดย์ — หุ้นใหม่ MAI เริงร่า ราคาวิ่งฉิวเหนือจองทั้งธีระมงคลไซเบอร์แพลนเน็ต
หุ้นน้องใหม่เข้าซื้อขายในตลาดหลักทรัพย์ เอ็ม เอ ไอ (MAI) ช่วงการเมืองไทยตึงเครียด ทั้งสองบริษัท ประกอบด้วย บริษัท ธีระมงคลอุตสาหกรรม (TMI) และบริษัท ไซเบอร์แพลนเน็ต 
(CYBER) ไม่สร้างความผิดหวังให้กับนักลงทุนที่จองซื้อหุ้นใหม่ เนื่องจากราคาหุ้นทั้งสองตัวปรับตัวสูงขึ้นเหนือราคาจอง โดย TMI ขึ้นไปเท่าตัวจาก 0.88 บาท พุ่งสูงสุด 1.75 บาท และปิดล่าสุดที่ 1.64 บาท เพิ่มขึ้น 0.04 บาท มูลค่าซื้อขาย 219.90 ล้านบาท 
ขณะที่ CYBER เข้าซื้อขายวันที่ 27 พ.ค. จากนั้นราคาค่อยๆ ปรับขึ้นและขึ้นแรงในวันที่ 1 มิ.ย. โดยมีแรงซื้อหนาแน่น ลากราคาวิ่งไปสูงสุด 1.99 บาท จากราคาจอง 1.60 บาท ปิดที่ 1.94 บาท เพิ่มขึ้น 0.26 บาท หรือ 15.48% มูลค่าซื้อขาย 692.10 ล้านบาท 
นายหรรษทาน ปิยชาติวงศ์ ผู้ถือหุ้น CYBER กล่าวว่า ได้ขายหุ้นทิ้งทั้งหมดจำนวน 15 ล้านหุ้น ที่ราคา 1.69 บาท ตั้งแต่วันแรกที่หุ้นเข้าซื้อขายและไม่มีหุ้นเหลืออีก ซึ่งหุ้นที่ขายมีราคาต้นทุน 1.60 บาท ซื้อลงทุนเมื่อวันที่ 30 มี.ค. 2553 จากการชักชวนให้ลงทุน และขายได้กำไรเล็กน้อย 9 สตางค์/หุ้นเท่านั้น 
“เดิมตั้งใจถือลงทุนระยะยาว เพราะสนใจธุรกิจเกมออนไลน์ แต่บังเอิญธุรกิจส่วนตัวนำเข้ารถยนต์ถึงรอบชำระเงิน จำเป็นต้องขายเงินลงทุนออก และเตรียมสั่งรถนำเข้าแสดงงานมอเตอร์โชว์เดือน ก.ค.นี้” 
นายหรรษทาน กล่าวว่า หุ้นที่ขายไม่ติดระยะเวลาห้ามขาย (ไซเรนพีเรียด) และมีโอกาสได้หารือกับผู้ถือหุ้นใหญ่ ก่อนหุ้นเข้าซื้อขาย
นายภาคภูมิ ภาคย์วิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ (GBX) กล่าวว่า บริษัท เอเชีย อิควิตี้ เวนเจอร์ ซึ่งเป็นบริษัทย่อยของ GBX ไม่ได้ขายหุ้น CYBER วันแรกวันที่ 27 พ.ค. 2553 เนื่องจากหุ้น CYBER ที่บริษัท เอเชีย อิควิตี้ เวนเจอร์ถือ ยังอยู่ในช่วงไซเรนพีเรียดทั้งจำนวน 
นายธีระชัย ประสิทธิ์รัตนพร กรรมการผู้จัดการ บริษัท ธีระมงคลอุตสาหกรรม (TMI) กล่าวว่า หุ้น TMI ปรับตัวขึ้นต่อเนื่องหลังจากบริษัทนำเสนอข้อมูลนักลงทุน และมีความคาดหวังเงินปันผล ซึ่งบริษัทอยู่ระหว่างกำหนดวันประชุมคณะกรรมการเดือน มิ.ย.นี้ เพื่อพิจารณาเงินปันผล นโยบายจ่ายไม่ต่ำกว่า 40% ของกำไรสุทธิ
“นอกจากคาดหวังเรื่องเงินปันผลแล้ว เข้าใจว่าภาวะตลาดโดยรวมก็มีผลด้วย หลังจากนำเสนอข้อมูลนักลงทุนแล้ว ผลตอบรับกลับมาดี รวมทั้งสภาพคล่องกระแสเงินสดที่ดีมาก มีโอกาสปันผลมากกว่า 40%” นายธีระชัย กล่าว
นายชนินทร์ วานิชวงศ์ กรรมการผู้จัดการ บริษัท ไซเบอร์ฯ กล่าวว่า หุ้น CYBER ได้รับการตอบรับที่ดี และระดับราคาหุ้นที่ปรับตัวขึ้นมาขณะนี้เป็นราคาที่เหมาะสมที่โบรกเกอร์ให้ไว้ 1.882.10 บาท 
กรรมการผู้จัดการ กล่าวอีกว่า หุ้น CYBER มีความสดใหม่ในตลาด เอ็ม เอ ไอ ซึ่งการเติบโตของธุรกิจและภาวะตลาดผลักดันให้หุ้นวิ่ง รวมทั้งราคาเสนอขายนักลงทุน 1.60 บาท เป็นราคาที่มีส่วนลด 15% ของราคาเหมาะสม 
“ปัจจัยภายนอก ทำให้นักลงทุนต่างชาติทิ้งหุ้นตัวใหญ่และทำให้หุ้นในตลาด เอ็ม เอ ไอ มีพรีเมียมอยู่ในความสนใจของนักลงทุน” นายชนินทร์ กล่าว